Home / News / Una caminada pel Cinquè Llac amb Joan Morales (periodista)
“Recomanar un únic itinerari per les comarques catalanes d’alta muntanya és una temeritat. Disculpeu‐me. Però posats a decantar‐me, triaré l’etapa inicial del Cinquè Llac. En concret, us animo a recórrer el sender que va de la Pobla de Segur fins a Peramea. És a dir, a fer un viatge de transició entre el Pallars Jussà i el Pallars Sobirà. Corprèn, tanta diversitat. Partirem dels aires montserratins, eixuts, feréstecs, de les roques Roies i la cresta de Gelat (pur Prepirineu) per acabar en braços d’un pla de Corts exuberant, fèrtil i amable, inequívocament pirinenc. Comptat i debatut, una lliçó magistral de geografia amb un punt d’inflexió, la serra de Peracalç, des d’on pots contemplar amb un peu a cada banda aquests dos mons en contacte que viuen, tanmateix, l’un a esquena de l’altre. Tan a prop i tan lluny… Entremig, trobarem pobles i llogarrets antics, un fabulós patrimoni agrari de pedra en sec, boscos de somni i referents llegendaris com la geganta Adormida o l’estany de Montcortès. No deixeu de trescar pels camins històrics del Cinquè Llac, és una experiència deliciosa. Ja m’ho direu.”
Per Joan Morales
Font: Butlletí Sendèria. Noticiari dels camins. Núm.21, febrer 2016.
Si us voleu subscriure a aquest butlletí http://www.sompirineu.cat/som-senderisme/butlletisenderia